CELEX: 62021TN0167
Language: mt
Date: 2021-03-29 00:00:00
Title: Kawża T-167/21: Rikors ippreżentat fid-29 ta’ Marzu 2021 – European Gaming and Betting Association vs Il-Kummissjoni

31.5.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 206/33
            
         
      Rikors ippreżentat fid-29 ta’ Marzu 2021 – European Gaming and Betting Association vs Il-Kummissjoni
      (Kawża T-167/21)
      (2021/C 206/41)
      Lingwa tal-kawża: l-Ingliż
      
         Partijiet
      
      
         Rikorrent: European Gaming and Betting Association (Etterbeek, il-Belġju) (rappreżentanti: T. De Meese, K. Bourgeois u M. Van Nieuwenborgh, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenuta tat-18 ta’ Diċembru 2020 fil-Każ SA.44830 (2016/FC) – l-Pajjiżi l-Baxxi: Estensjoni ta’ liċenzji tal-logħob tal-azzard fil-Pajjiżi l-Baxxi (1);
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka żewġ motivi.
      
                  1.
               
               
                  L-ewwel motiv, ibbażat fuq l-allegazzjoni li l-konvenuta kisret id-drittijiet proċedurali tar-rikorrenti billi naqset milli tiftaħ proċedura ta’ investigazzjoni formali taħt l-Artikolu 108(2) TFUE filwaqt li l-investigazzjoni preliminari tagħha ma eliminatx id-dubji kollha dwar l-eżistenza ta’ għajnuna mill-Istat.
                  
                              —
                           
                           
                              Qiegħed jiġi argumentat li t-tul u ċ-ċirkustanzi tal-eżami preliminari jikkostitwixxu evidenza li l-konvenuta kellha dubji dwar l-eżistenza ta’ għajnuna mill-Istat.
                           
                        
                              —
                           
                           
                              Barra minn hekk, ir-rikorrenti targumenta li l-bidla sinjifikattiva fl-analiżi tal-konvenuta matul l-eżami preliminari tikkostitwixxi evidenza li l-konvenut kellu dubji dwar l-eżistenza ta’ għajnuna mill-Istat.
                           
                        
                              —
                           
                           
                              Ir-rikorrent jargumenta wkoll li l-konvenuta kkonkludiet b’mod ħażin li ma baqax dubji dwar jekk it-tiġdid tal-liċenzji eżistenti għal-logħob tal-flus fuq l-isport, għal-logħob tal-flus fuq il-ġiri taż-żwiemel, għal-lotteriji u għall-każinò tad-detenturi tal-liċenzja diġà stabbiliti, mill-Pajjiżi l-Baxxi, jagħtix vantaġġ lid-detenturi tal-liċenzja.
                           
                        
            
                  2.
               
               
                  It-tieni motiv, ibbażat fuq l-allegazzjoni li l-konvenuta għamlet żball manifest ta’ evalwazzjoni meta sabet li t-tiġdid tal-liċenzji għal-logħob tal-flus fuq l-isport, għal-logħob tal-flus fuq il-ġiri taż-żwiemel, għal-lotteriji u għall-każinò tad-detenturi tal-liċenzja diġà stabbiliti mill-Pajjiżi l-Baxxi ma jagħtix vantaġġ fis-sens tal-Artikolu 107(1) TFUE.
                  
                              —
                           
                           
                              Qiegħed jiġi argumentat li l-konvenuta għamlet żbalji manifesti ta’ fatt, l-ewwel, f’dak li jirrigwarda l-konstatazzjoni tal-konvenuta li d-detenturi tal-liċenzja kollha huma taħt obbligu legali li jagħtu r-rikavat nett tal-attivitajiet tal-logħob tal-azzard għal għanijiet li jservu l-interess komuni, u, it-tieni, f’dak li jirrigwarda l-konstatazzjoni tal-konvenuta li d-detenturi tal-liċenzja ma setgħux jagħmlu profitt.
                           
                        
                              —
                           
                           
                              Barra minn hekk, ir-rikorrenti ssostni li l-konvenuta għamlet żbalji manifesti ta’ liġi, f’dak li jirrigwarda l-konstatazzjoni tal-konvenuta li l-għoti tal-liċenzji inkwistjoni ma tax vantaġġ lill-benefiċjarji peress li ma jistax jingħad li dawn il-liċenzji tejbu s-sitwazzjoni finanzjarja tad-detenturi tal-liċenzja.
                           
                        
            
         (1)  ĠU 2021, C 17, p. 1.